Il-gazzetta tal-Partit Laburista, KullĦadd il-bieraħ ippubblikat storja dwar Toni Bezzina, Perit fid-Direttorat Ġenerali tax-Xogħolijiet (jiġifieri l-Public Works) u Membru Parlamentari tal-PN, elett mill-ħames distrett. L-istorja, skond il-gazzzetta hi ibbażata fuq rapport ta' inkjesta liema rapport għadu mhux ippubblikat. Ġew ippubblikati biss siltiet selettivi minnu fil-gazzetta tal-Partit Laburista KulĦadd Mhux ser noqgħod nistaqsi min ħareġ dan ir-rapport, għax it-tweġiba hi ovvja. Il-partit fil-Gvern jidhirlu li jista' jieħu vantaġġ politiku minn din il-publikazzjoni u allura ħareġ l-istorja. Xejn ġdid s'hawn. Il-Gvern seta mexa ħafna aħjar kieku ppubblika r-rapport kollu flok partijiet selettivi minnu. Għax qabel il-vantaġġ politiku hemm id-dritt tal-pubbliku li jkun infurmat. It-trasparenza, sfortunatament, mhiex parti mill-vokabolarju ta' dan il-Gvern. Il-każ huwa dwar ħaddiema tal-Gvern (mid-Direttorat Ġenerali tax-Xogħolijiet) li kienu mqabbda jagħmlu xi xoghol ta' manutenzjoni fil-każin tal-Partit Nazzjonalista taż-Żurrieq meta l-Perit Toni Bezzina kien President tal-istess każin qabel l-elezzjoni ġenerali ta' Marzu 2013. Qed jingħad li x-xogħol sar waqt il-ħinijiet normali tax-xogħol (bil-pagi ovvjament imħallsa mill-Gvern) u probabbilment li intuża ukoll materjal imħallas minn fondi pubbli ċ i. Qed nifhem li l-Perit tal-Gvern inkarigat minn dawn il-ħaddiema kien ukoll Toni Bezzina. Hemm ħafna x'jiġi imwieġeb dwar dan kollu. L-ewwel u qabel kollox ir-rapport għandu jkun ippubblikat kollu mingħajr dewmien mill-Ministru Joe Mizzi li illum huwa responsabbli mid-Direttorat Ġenerali tax-Xogħolijiet. Wara dan tkun tinħtieġ spjega mill-Ministru ta' dakinnhar, jiġifieri George Pullicino (illum kelliemi tal-PN għall-Kindergarten). Jeħtieġ li Pullicino jispjega għalfejn dan ir-rapport inħeba. Probabbilment li George Pullicino jagħtina r-risposta tas-soltu, kull meta jkun dahru mal-ħajt: li hu ma kellux x'jaqsam u ma jaf b'xejn. Probabbilment ukoll li jwaħħal fis-Segretarju Permanenti li kellu. Jekk hemm provi dwar l-abbużi allegati, hemm bżonn ta' ferm iktar minn spjegazzjoni mingħand Toni Bezzina. Li kieku dan ir-rapport ħareġ qabel l-elezzjoni ġenerali tal-2013 probabbilment li Toni Bezzina ma kienx jitħalla joħroġ għall-elezzjoni. Min jaf, forsi għalhekk baqa' mistur dan ir-rapport? Dan kien jonqsu l-Partit Nazzjonalista fil-Ħames Distrett! Il-Kap tal-Opposizzjoni Simon Busuttil irid jgħaddi mill-kliem għall-fatti.